Návrh na zmenu účelu použitia nevyčerpaných kapitálových výdavkov,
ktoré možno použiť v  nasledujúcich rozpočtových rokoch

            Kancelária prezidenta Slovenskej republiky (ďalej len „Kancelária“) v  súlade s  ustanovením § 8 ods.6 zákona č. 523/2004 Z. z. o  rozpočtových pravidlách verejnej správy a  o  zmene a  doplnení niektorých zákonov v  znení zákona č. 465/2008 Z. z. listom č. spr. 2933-2010 -BA z  19.  novembra 2010 oznámila Ministerstvu financií Slovenskej republiky výšku kapitálových výdavkov, ktoré použije v  budúcom rozpočtovom roku. Na základe uvedeného oznámenia Ministerstvo financií Slovenskej republiky rozpočtovým opatrením č. 6 (č. MF/028969/2010-441) - viazalo rozpočtové prostriedky - kapitálové výdavky na zdroji 111 v  sume 271 884  eur a  na kóde zdroja 1319 sumu 245  956 eur. Rozpočtové prostriedky sú viazané na program 06N Reprezentácia  štátu a  obyvateľov SR  v celkovom  objeme 517  840 eur.

           Rozpočtovým opatrením č. 1/2011 zo 7. februára 2011 (č.MF/009679/2011-441) Ministerstvo financií Slovenskej republiky povolilo prekročiť limit záväzných ukazovateľov štátneho rozpočtu na rok 2011, schválený zákonom č.498/2010 Z. z. o štátnom rozpočte na rok 2011 pre rozpočtovú kapitolu Kancelária prezidenta Slovenskej republiky. Ide o  kapitálové výdavky vo výške 517  840 eur, viazané Kancelárii v  roku 2010.

          V  rámci prostriedkov viazaných v  programe 06N Reprezentácia  štátu a  obyvateľov SR s  kódom  zdroja 1319 máme nevyčerpané kapitálové výdavky v sume 136  380 eur,  účelovo určené na technické zhodnotenie budovy Prezidentského paláca a  jeho materiálno-technické vybavenie.
Na druhej strane v  roku 2011 Kancelária potrebuje na obnovu vozového parku  sumu 83  380 eur. Ide o  zakúpenie jedného dispozičného vozidla Škoda SUPERB 3,6 (náhrada za Mercedes z  roku 2002, u ktorého náklady na opravy a  prevádzku sú vysoké) a  dve Škody SUPERB 1,4 pre regionálne pracoviská v  Banskej Bystrici a  v  Košiciach. Taktiež niektoré práce a  opravy väčšieho rozsahu, ktoré je potrebné vykonať na Prezidentskom paláci nespĺňajú kritériá technického zhodnotenia a  teda financovania z  kapitálových výdavkov. Ide o  výmenu 11 ks okien a  1 ks balkónových dverí v  sume 19  000 eur, opravu plotu z  bezpečnostného skla (výroba a  montáž  30 ks dielov) oddeľujúceho záhradu od  Prezidentského paláca v  sume 22  000 eur, opravu rozvodnej skrine a  exteriérového osvetlenia v  sume 12  000 eur.  

           Zmeniť účel použitia výdavkov, ktoré možno použiť v  nasledujúcich rozpočtových rokoch, môže v  súlade s  ustanovením § 8 ods.4  poslednej vety zákona č. 523/2004 Z. z. len vláda Slovenskej republiky. V  súlade s  vyššie citovaným ustanovením predkladá Kancelária prezidenta Slovenskej republiky na rokovanie vlády návrh na zmenu účelu použitia nevyčerpaných kapitálových výdavkov z  roku 2009 kód zdroja  1319 v  rozpočte kapitoly Kancelárie podľa návrhu rozdelenia:
- na opravy týkajúce sa Prezidentského paláca, vrátane priľahlých priestorov, ktoré sa  financujú z  bežných výdavkov sumu 53  000 eur (to znamená zmena kapitálových výdavkov na bežné výdavky),
- na obnovu vozového parku sumu 83  380 eur (t.j. zmena účelu použitia kapitálových výdavkov).